b'\n_START_ARTICLE_\nKuratorius (civilinis procesas)\n_START_SECTION_\nLietuva\n_START_PARAGRAPH_\nLietuvoje \xc5\xa1aliai, kuri neturi civilinio procesinio veiksnumo ir atstovo pagal \xc4\xafstatym\xc4\x85 arba kuri neturi jai atstovaujan\xc4\x8dio organo, arba kurios gyvenamoji ir darbo vieta ne\xc5\xbeinoma, prie\xc5\xa1ingos \xc5\xa1alies, kuri siekia atlikti skubius procesinius veiksmus, pra\xc5\xa1ymu teismas gali paskirti kuratori\xc5\xb3, kuris konkre\xc4\x8dioje byloje veikia kaip atstovas pagal \xc4\xafstatym\xc4\x85. Kuratoriumi gali b\xc5\xabti paskirtas tik fizinis asmuo ir tik jo sutikimu. Teismo nutartis paskirti kuratori\xc5\xb3 gali b\xc5\xabti priimama ra\xc5\xa1ytinio proceso tvarka. Kuratoriaus \xc4\xafgaliojimai pasibaigia i\xc5\xa1nykus aplinkyb\xc4\x97ms, kuri\xc5\xb3 pagrindu buvo paskirtas kuratorius, ar paskyrus \xc5\xa1alies atstov\xc4\x85 pagal \xc4\xafstatym\xc4\x85. Kuratorius turi jo atstovaujamos \xc5\xa1alies procesines teises ir pareigas._NEWLINE_Apie kuratoriaus paskyrim\xc4\x85, i\xc5\xa1skyrus atvejus, kai kuratorius paskiriamas \xc5\xa1aliai, neturin\xc4\x8diai civilinio procesinio veiksnumo ir atstovo pagal \xc4\xafstatym\xc4\x85, teismas vie\xc5\xa1ai paskelbia teisme (nutartis apie kuratoriaus paskyrim\xc4\x85 pakabinama teismo skelbim\xc5\xb3 lentoje) bei suinteresuotos \xc5\xa1alies l\xc4\x97\xc5\xa1omis viename i\xc5\xa1 pagrindini\xc5\xb3 Lietuvos Respublikos dienra\xc5\xa1\xc4\x8di\xc5\xb3 ne v\xc4\x97liau kaip prie\xc5\xa1 keturiolika dien\xc5\xb3 iki teismo pos\xc4\x97d\xc5\xbeio dienos._NEWLINE_Kuratorius turi teis\xc4\x99 gauti atlyginim\xc4\x85 u\xc5\xbe atstovavim\xc4\x85. Atstovavimo i\xc5\xa1laidas apmoka \xc5\xa1alis, kurios iniciatyva kuratorius yra paskirtas. \xc5\xa0alis, kuri pra\xc5\xa1o paskirti kuratori\xc5\xb3, jo atstovavimo i\xc5\xa1laidas sumoka i\xc5\xa1 anksto._NEWLINE_Kuratoriumi negali b\xc5\xabti skiriamas asmuo, turintis teisin\xc4\xaf suinteresuotum\xc4\x85 bylos baigtimi, jeigu \xc5\xa1is suinteresuotumas yra prie\xc5\xa1ingas atstovaujamosios \xc5\xa1alies interesams (LR CPK 39 straipsnis \xe2\x80\x9eKuratoriaus paskyrimas\xe2\x80\x9c).'